बसपा सुप्रीमो मुख्यमंत्री ने बाराबंकी मुख्यालय पर भारी भीड़ इकट्ठा कर यह तो दिखा दिया कि आज भी वे अथवा उनका दल जनता में कमजोर नहीं है। लेकिन यदि जिले की आधा दर्जन विधानसभा सीटों के सियासी हालातों पर दृष्टि डाली जाये तो यह स्थिति उभरकर सामने आ रही है कि इस बार बसपा को पुरानी सफलता दोहराने के लिए किसी चमत्कार की प्रतीक्षा है। सत्ता में रही बसपा ने इस बार रामनगर से अपने विधायक अमरेश शुक्ला, कुर्सी से विधायक मीता गौतम, बाराबंकी से राज्यमंत्री संग्राम सिंह वर्मा को चुनाव मैदान में उतारा है। यही नहीं पूर्व में सिद्धौर से विधानसभा रही व अब समाप्त होकर जैदपुर विधानसभा बनी सीट पर पार्टी ने डा. वेद प्रकाश रावत को अपना प्रत्याशी बनाया है।